Fundur fulltrúa stjórnvalda í Bandaríkjunum og Rússlandi um stöðu og þróun mála í Úkraínu er haldinn í dag. Ólíklegt þykir að nokkur árangur verði af honum.
Fulltrúar stjórnvalda í Bandaríkjunum og Rússlandi eru mættir til viðræðna í Genf í Sviss. Þar verður staða og þróun mála í Úkraínu til umræðu ásamt valdajafnvæginu í Evrópu. Litlar vonir eru bundnar um árangur þess fundar.
Aðstoðarutanríkisráðherrar landanna, Wendy Sherman og Sergei Ryabkov, fara fyrir sendinefndunum. Viðræður þeirra hófust laust fyrir klukkan átta í morgun að íslenskum tíma. Aðalágreiningsmálin snúast annars vegar um fjölda rússneskra hermanna við úkraínsku landamærin og hugsanlega innrás þeirra í landið. Hins vegar á að ræða kröfur Rússa um bindandi samkomulag um tilhögun öryggis- og varnarmála í Evrópu, einkum að fleiri ríki í Austur-Evrópu fái ekki aðild að Atlantshafsbandalaginu og að Bandaríkin komi sér ekki upp herstöðvum í fyrrverandi Sovétlýðveldum.
Rússar lýstu því yfir í gær að þeir ætluðu ekki að gefa neitt eftir varðandi kröfur sínar á fundinum í Genf. Utanríkisráðherra Bandaríkjanna hefur vísað þessum meginkröfum Rússa á bug og kallar þær pólitískan blekkingarleik.
Fulltrúar rússnesku stjórnarinnar eiga einnig fundi í vikunni með forkólfum Atlantshafsbandalagsins og Öryggis- og samvinnustofnunar Evrópu.
Fundur fulltrúa stjórnvalda í Bandaríkjunum og Rússlandi um stöðu og þróun mála í Úkraínu er haldinn í dag. Ólíklegt þykir að nokkur árangur verði af honum.